รัฐบาลไทย-ข่าวทำเนียบรัฐบาล-"สุรเชษฐ์" ลงพื้นที่ อ.แม่สอด จ.ตาก เปิดอบรมกระบวนการพัฒนาสมองส่วนหน้าเด็กปฐมวัย และติดตาม รร.ต้นแบบทุนอาหารกลางวันอย่างยั่งยืน และ รร.ต้นแบบเน้นทักษะผู้เรียนที่จำเป็นในอนาคต
วันอังคารที่ 21 มีนาคม 2560
"สุรเชษฐ์" ลงพื้นที่ อ.แม่สอด จ.ตาก เปิดอบรมกระบวนการพัฒนาสมองส่วนหน้าเด็กปฐมวัย และติดตาม รร.ต้นแบบทุนอาหารกลางวันอย่างยั่งยืน และ รร.ต้นแบบเน้นทักษะผู้เรียนที่จําเป็นในอนาคต
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ ลงพื้นที่อําเภอแม่สอด เพื่อเปิดการอบรมเชิงปฏิบัติการพัฒนาคุณภาพผู้เรียนด้วยกระบวนการพัฒนาสมองส่วนหน้าเด็กปฐมวัย (Executive Function: EF)
ณ โรงเรียนแม่สอด พร้อมทั้งติดตามโครงการโรงเรียนต้นแบบ2แห่ง คือ โรงเรียนต้นแบบทุนอาหารกลางวันอย่างยั่งยืน และโรงเรียนต้นแบบเน้นทักษะผู้เรียนที่จําเป็นในอนาคต
● เปิดเวิร์คช็อป"กระบวนการพัฒนาสมองส่วนหน้าเด็กปฐมวัย: EF"
ณ โรงเรียนแม่สอด
เมื่อเวลา 9.00 น. พล.อ.สุรเชษฐ์ ชัยวงศ์ รมช.ศึกษาธิการ เป็นประธานเปิดการอบรมเชิงปฏิบัติการพัฒนาคุณภาพผู้เรียนด้วยกระบวนการพัฒนาสมองส่วนหน้าเด็กปฐมวัย (Executive Function: EF) ณ โรงเรียนแม่สอด โดยมีนายเจริญฤทธิ์ สงวนสัตย์ ผู้ว่าราชการจังหวัดตาก, ดร.บุญรักษ์ ยอดเพชร รองเลขาธิการคณะกรรมการการศึกษาขั้นพื้นฐาน, นายอโณทัย ไทยวรรณศรี ผู้อํานวยการสํานักงานเขตพื้นที่การศึกษาประถมศึกษา (ผอ.สพป.) ตาก เขต 2 ตลอดจนผู้บริหารการศึกษา คณะวิทยากร และผู้รับการอบรม เข้าร่วมกว่า 160 คน
นายอโณทัย ไทยวรรณศรีกล่าวว่า ด้วยความตระหนักถึงความสําคัญของการพัฒนาคุณภาพเด็กปฐมวัย เพื่อเตรียมความพร้อมทั้งร่างกายและจิตใจของเด็กเล็กในช่วงก่อนปฐมวัย เพราะงานวิจัยพบว่าสมองของมนุษย์มีช่วงพัฒนาการที่สําคัญที่สุด คือในช่วง 2-3 ปีแรกของชีวิต โดยสมองจะเจริญเติบโตถึงร้อยละ 80 ของสมองผู้ใหญ่ ที่จะเป็นส่วนสําคัญในการเสริมสร้างพัฒนาการได้เป็นอย่างดี
ทั้งนี้ การพัฒนาคุณภาพผู้เรียนด้วยกระบวนการพัฒนาสมองส่วนหน้าเด็กปฐมวัย หรือ Executive Function (EF) เพื่อให้เป็นทักษะสมองเพื่อชีวิตที่สําเร็จ ประกอบด้วยการพัฒนา 9 ด้าน คือ
1) การเรียนรู้จากประสบการณ์ที่หลากหลายจนเกิดเป็นความจําที่นํามาใช้งานต่อไป ไม่ใช่การท่องจําแบบตายตัว แต่สามารถพลิกแพลงและประยุกต์ใช้ได้
2) การยั้งคิดไตร่ตรองเป็นทักษะการเผชิญสถานการณ์ต่าง ๆ ที่จะต้องคิดไตร่ตรองก่อนทํา-ทําแล้วเกิดเหตุเกิดผลอย่างไร-มีความเข้าใจก่อนตัดสินใจทํา
3) ทักษะคิดแบบยืดหยุ่นตามสถานการณ์สอดคล้องกับสภาพความเปลี่ยนแปลงอย่างรวดเร็วในศตวรรษที่ 21 ที่คนจะต้องปรับตัวได้ง่ายและทําให้ชีวิตมีความสุขง่ายขึ้น
4) ใส่ใจจดจ่อเป็นเรื่องที่สําคัญสําคัญมาก ที่จะต้องสร้างให้เด็กมีสมาธิ มีความใส่ใจจดจอกับสิ่งที่ทํา มิฉะนั้นจะไม่ประสบความสําเร็จ
5) การควบคุมอารมณ์ (Emotional Quotient: EQ)ที่จะต้องฝึกให้เด็กควบคุมอารมณ์ต่าง ๆ ให้ได้ โดยเฉพาะความโกรธ ความไม่พึงพอใจ เป็นต้น
6) การประเมินตัวเองต้องฝึกให้เด็กมีทักษะเกี่ยวกับความรู้สึกของตัวเองตั้งแต่เล็ก ๆ เพื่อพัฒนาต่อไปถึงการทํางาน เด็กต้องบอกได้ว่าตัวเองรู้สึกอย่างไร ชอบหรือไม่ชอบอะไร หากทําได้จะนําไปสู่การมีความภาคภูมิใจและรู้จักคุณค่าของตัวเอง
7) การริเริ่มสิ่งใหม่ต้องมีความกล้าคิดกล้าทํา ไม่ผัดวันประกันพรุ่ง
8) การวางแผนซึ่งแม้จะเป็นเด็กเล็ก ๆ ก็สามารถฝึกให้วางแผนได้
9) ความพากเพียรเป็นปัจจัยแห่งความสําเร็จสําหรับยุคศตวรรษที่ 21 ที่คนต้องทําในสิ่งที่ยาก เหนื่อย ล้มแล้วต้องลุกได้ ซึ่งต้องสร้างให้เด็กมีแรงบัลดาลใจพร้อมทักษะเรียนรู้ที่จะลุกขึ้นใหม่อีกครั้ง
สําหรับการอบรมเชิงปฏิบัติการผู้เรียนด้วยกระบวนการพัฒนาสมองส่วนหน้าเด็กปฐมวัย (EF)มีวัตถุประสงค์เพื่อให้ศึกษานิเทศก์ ผู้อํานวยการโรงเรียน ตลอดจนครูปฐมวัย มีความรู้ความเข้าใจเกี่ยวกับกระบวนการพัฒนาสมองส่วนหน้าเด็กปฐมวัย เพื่อให้เกิดทักษะสมองเพื่อชีวิตที่สําเร็จ (EF) ให้เกิดความตระหนักถึงความสําคัญของทักษะสมองและสามารถนําความรู้ไปใช้ในการจัดการเรียนการสอนในชั้นเรียนอย่างมีประสิทธิภาพ ตลอดจนเพื่อให้มีเวทีแลกเปลี่ยนเรียนรู้ วางยุทธศาสตร์และแนวทางในการพัฒนาเด็กและเยาวชนในพื้นที่โดยรวมโดยใช้ความรู้เรื่องทักษะสมอง (EF) เป็นฐานให้เกิดประสิทธิผล โดยกําหนดจัดการอบรมเชิงปฏิบัติการพัฒนาคุณภาพผู้เรียนฯ ให้กับกลุ่มเป้าหมาย 750 คน แบ่งเป็น 5 รุ่น ดังนี้
รุ่นที่ 1ระหว่างวันที่ 17-18 มีนาคม 2560 ที่โรงเรียนแม่สอด อําเภอแม่สอด จังหวัดตาก มีผู้เข้าร่วมประกอบด้วยผู้บริหารสถานศึกษา ครูผู้สอนระดับปฐมวัยสังกัด สพฐ. สํานักงานคณะกรรมการส่งเสริมการศึกษาเอกชน (สช.) องค์กรปกครองส่วนท้องถิ่น (อปท.) ตลอดจนมีผู้สังเกตการณ์ ได้แก่ นายประสิทธิ์ หนูกุ้ง ผู้อํานวยการ สพป.สงขลา เขต 3, ศึกษานิเทศก์จาก สพป.ยะลา เขต 1 และคณะ
รุ่นที่ 2ระหว่างวันที่ 3-4 เมษายน 2560 ที่โรงเรียนบ้านแม่กลองใหม่ อําเภออุ้งผาง จังหวัดตาก
รุ่นที่ 3ระหว่างวันที่ 6-7 เมษายน 2560 ที่โรงเรียนชุมชนบ้านแม่ต้าน (ราษฎรบํารุง) อําเภอท่าสองยาง จังหวัดตาก
รุ่นที่ 4ระหว่างวันที่ 22-23 เมษายน 2560 ที่โรงเรียนแม่ระมาดราษฎร์บํารุง อําเภอแม่ระมาด จังหวัดตาก
รุ่นที่ 5ระหว่างวันที่ 24-25 เมษายน 2560 ที่โรงเรียนชุมชนบ้านพบพระ อําเภอพบพระ จังหวัดตาก
สําหรับวิทยากรที่มาบรรยายให้ความรู้ ประกอบด้วย ผศ.วิริยาภรณ์ อุดมระติ ผู้เชี่ยวชาญด้านจิตวิทยาพัฒนาการ ภาควิชาจิตวิทยา คณะสังคมศาสตร์ มหาวิทยาลัยเกษตรศาสตร์, พ.อ.(พิเศษ) สันดุษิต ดีบุกคํา วิทยากรกระบวนการ, นางสุภาวดี หาญเมธี ประธานสถาบันอาร์แอลจี (รักลูก เลิร์นนิ่ง กรุ๊ป) และ ผศ.ดร.ปนัดดา ธนเศรษฐกร สถาบันแห่งชาติเพื่อการพัฒนาเด็กและครอบครัว มหาวิทยาลัยมหิดล
พล.อ.สุรเชษฐ์ ชัยวงศ์กล่าวในพิธีเปิดตอนหนึ่งว่า จากการที่ได้มีโอกาสพบ พ.อ.(พิเศษ) สันดุษิต ดีบุกคํา วิทยากรกระบวนการ เมื่อกลางเดือนมกราคมที่ผ่านมา ทําให้ได้รู้จักกับกระบวนการพัฒนาสมองส่วนหน้าเด็กปฐมวัย เพื่อให้เกิดทักษะสมองเพื่อชีวิตที่สําเร็จ หรือ EF จึงได้หารือร่วมกับ สพฐ. โดยทุกคนมีความเห็นพ้องต้องกันว่า กระบวนการดังกล่าวจะมีประโยชน์ต่อการจัดการเรียนรู้สําหรับเด็กเล็กเด็กปฐมวัยเป็นอย่างมาก จึงได้จัดการอบรมเชิงปฏิบัติการพัฒนาคุณภาพผู้เรียนด้วยกระบวนการ EF ในครั้งนี้ขึ้น
นอกจากนี้ ได้รับมอบหมายจาก รมว.ศึกษาธิการ ให้รับผิดชอบงานพัฒนาคุณภาพการศึกษาในจังหวัดชายแดนภาคใต้ และล่าสุดคืองานพัฒนาการศึกษาในพื้นที่ชายแดนเพื่อยกระดับคุณภาพการศึกษาที่จะส่งผลต่อผลสัมฤทธิ์ทางการศึกษาและแก้ไขปัญหาด้านการศึกษาตามบริบทของพื้นที่ที่ติดกับประเทศเพื่อนบ้าน ซึ่งจังหวัดตากเป็น1ใน4จังหวัดนําร่องของการพัฒนาการศึกษาในพื้นที่ชายแดน(เชียงใหม่ เชียงราย แม่ฮ่องสอน ตาก) และอําเภอแม่สอดยังเป็นหนึ่งในเขตพัฒนาเศรษฐกิจพิเศษฯ ที่ยังจะต้องได้รับการพัฒนาคุณภาพการศึกษาเพื่อการยกระดับผลสัมฤทธิ์ทางการศึกษาให้สูงขึ้น รวมทั้งแก้ไขปัญหาการอ่านออกเขียนได้อย่างเข้มแข็งด้วย
ดังนั้น ถือว่าการดําเนินงานในส่วนที่รับผิดชอบมาถูกทาง ตรงกับเป้าหมายการพัฒนาการศึกษาของกระทรวงศึกษาธิการ และสอดคล้องกับนโยบายการศึกษาของรัฐบาลจึงขอให้ผู้บริหารทุกคนที่มีส่วนร่วมในการพัฒนาการศึกษาระดับเด็กปฐมวัยในครั้งนี้ มุ่งมั่นตั้งใจไปสู่จุดหมายที่วางไว้ ส่วนผู้เข้ารับการอบรมขอฝากแนวคิดไว้ว่า “ให้ช่วยกันวางแผนที่เกี่ยวข้อง ต้องสร้างเครือข่าย มีความต่อเนื่อง” โดยลําดับแรกต้องพยายามศึกษาหาความรู้ต่าง ๆ ให้มีความเข้าใจอย่างถ่องแท้ นําความรู้ไปใช้งานและต่อยอดขยายผลตามหน้าที่ ที่สําคัญคือควรสร้างเครือข่ายการทํางาน เพราะกระทรวงศึกษาธิการทํางานคนเดียวไม่ได้ ต้องมีเครือข่ายทั้งในโรงเรียน ในกลุ่มโรงเรียน ผู้ปกครอง ผู้นําชุมชน ผู้นําท้องถิ่น ตลอดจนผู้นําศาสนา (ถ้ามี) เชื่อว่าทุกคนคงจะใช้เวลาเรียนรู้อย่างคุ้มค่าที่สุด เพื่อให้สมควรแก่ความตั้งอกตั้งใจและเสียสละเวลาของวิทยากร ซึ่งเป็นผู้มีความสามารถและประสบการณ์ที่มาให้ความรู้ครั้งนี้
ในส่วนกระทรวงศึกษาธิการ จะดูแลและสนับสนุนการทํางานตามนโยบายของ สพฐ.ตลอดจนเชื่อมโยงและร่วมทํางานในระดับพื้นที่และระดับภูมิภาคกับอีก 3 กระทรวงที่เกี่ยวข้อง คือกระทรวงการพัฒนาสังคมและความมั่นคงของมนุษย์ กระทรวงสาธารณสุข และกระทรวงมหาดไทย อย่างต่อเนื่องต่อไป
นอกจากนี้ ขอเรียนให้ทราบเกี่ยวกับภาพรวมนโยบายการจัดการศึกษาว่า ปัจจุบันรัฐบาลได้ร่างกรอบแผนยุทธศาสตร์ชาติระยะ 20 ปี เสร็จสมบูรณ์แล้ว เพื่อที่จะประกาศใช้ตามรัฐธรรมนูญฉบับใหม่ ส่วนแผนการศึกษาแห่งชาติ พ.ศ. 2560-2579 ได้ผ่านความเห็นชอบจากคณะรัฐมนตรีแล้ว โดยมีสาระสําคัญในการพัฒนาศักยภาพคนทุกช่วงวัยซึ่งหมายรวมถึงการพัฒนาเด็กปฐมวัยด้วย
● ติดตามผลดําเนินงานโรงเรียนต้นแบบ"ทุนอาหารกลางวันอย่างยั่งยืนตามศาสตร์พระราชา"
ณ โรงเรียนบ้านปางส้าน
ต่อมาเมื่อเวลา 10.30 น. พล.อ.สุรเชษฐ์ ชัยวงศ์ รมช.ศึกษาธิการ และคณะ ติดตามผลการดําเนินงานโรงเรียนต้นแบบโครงการทุนอาหารกลางวันอย่างยั่งยืน ตามศาสตร์พระราชา ของโรงเรียนบ้านปางส้าน ตําบลด่านแม่ละเมา พร้อมร่วมพิธีส่งมอบโครงการทุนอาหารกลางวันอย่างยั่งยืน โดยมีนายภานิต ภัทรสาริน รองผู้อํานวยการ ฝ่ายกิจการสาขาภาคเหนือตอนล่าง ธนาคารเพื่อการเกษตรและสหกรณ์การเกษตร (ธ.ก.ส.), นายธนยศ ปานขาว นายอําเภอแม่สอด, นางอนงค์ ศึกษา ผู้อํานวยการโรงเรียนบ้านปางส้าน ตลอดจนผู้ปกครอง ผู้นําชุมชน และนักเรียน ให้การต้อนรับและนําเยี่ยมชม
นายภานิต ภัทรสารินกล่าวรายงานความเป็นมาของโครงการว่า สมเด็จพระเทพรัตนราชสุดาฯ สยามบรมราชกุมารี ทรงมีพระราชดําริเกี่ยวกับการพัฒนาเด็กในถิ่นทุรกันดาร เพื่อให้มีชีวิตความเป็นอยู่ที่ดีขึ้น ทรงเล็งเห็นถึงความสําคัญของการพัฒนาทั้งทางร่างกาย สติปัญญา และอารมณ์อย่างเต็มศักยภาพ โดยเฉพาะทางร่างกายที่เด็กควรจะได้รับอาหารที่ดีมีประโยชน์ทางโภชนาการเป็นลําดับแรก เพื่อส่งเสริมให้มีการพัฒนาในด้านอื่น ๆ ตามมา
ดังนั้น ธ.ก.ส. ฝ่ายกิจการสาขาภาคเหนือตอนล่าง ซึ่งรับผิดชอบดูแลพื้นที่จังหวัดภาคเหนือตอนล่าง 9 จังหวัด ได้แก่ อุตรดิตถ์, พิษณุโลก, ตาก, สุโขทัย, กําแพงเพชร, นครสวรรค์, อุทัยธานี, พิจิตร และเพชรบูรณ์ ได้เล็งเห็นถึงความสําคัญดังกล่าว จึงมีแนวคิดในการจัดโครงการทุนอาหารกลางวันอย่างยั่งยืน โดยทําการคัดเลือกโรงเรียนเพื่อเป็นต้นแบบจํานวน 9 แห่งใน 9 จังหวัด พร้อมจัดประชุมชี้แจงหลักการดําเนินโครงการ และกําหนดหลักเกณฑ์การดําเนินงานร่วมกับผู้บริหารสถานศึกษาที่เข้าร่วมโครงการ ซึ่งทุกฝ่ายตอบรับและให้ความร่วมมือเป็นอย่างดี
พล.อ.สุรเชษฐ์ ชัยวงศ์กล่าวแสดงความขอบคุณ ธ.ก.ส. ที่มีแนวคิดริเริ่มในการนําโครงการที่ดี ๆ มาสู่โรงเรียนและชุมชนในพื้นที่ห่างไกล โดยเฉพาะโรงเรียนบนเขาบนดอย ซึ่งส่วนตัวยิ่งมีความผูกพันมากตั้งแต่เข้ารับราชการทหาร เพราะต้องไปประจําอยู่บนพื้นที่ห่างไกลในจังหวัดชายแดนภาคเหนือ
สําหรับโครงการทุนอาหารกลางวันอย่างยั่งยืน ตามศาสตร์พระราชา เป็นโครงการที่มุ่งเน้นให้โรงเรียน นักเรียน และชุมชนร่วมกันทําการเกษตรในโรงเรียนตามหลักปรัชญาเศรษฐกิจพอเพียงของพระบาทสมเด็จพระปรมินทรมหาภูมิพลอดุลยเดช ผสมผสานกับโครงการ 4 5 9 ของ ธ.ก.ส. โดยเน้นความต่อเนื่องและยั่งยืน เพื่อนําผลผลิตที่ได้มาเป็นอาหารกลางวัน ซึ่งนอกจากจะช่วยแก้ไขปัญหาการขาดแคลนอาหารกลางวันแล้ว นักเรียนยังได้รับความรู้ด้านโภชนาการและการเกษตรแผนใหม่ ที่จะสามารถนําไปประกอบเป็นอาชีพได้ในอนาคต
จากการเยี่ยมชมการดําเนินงานโครงการของโรงเรียนบ้านปางส้านถือว่าเป็นจุดเริ่มต้นที่ดี ที่โรงเรียนสามารถลดค่าใช้จ่ายในการประกอบอาหารกลางวัน ทําให้นักเรียนได้รับโภชนาการที่ดี มีความรู้ด้านการเกษตรด้วยวิถีธรรมชาติ สามารถพึ่งพาตนเองได้ในอนาคต ส่วนชุมชนซึ่งส่วนใหญ่มีอาชีพเกษตรกรรมอยู่แล้ว ได้นําความรู้ที่เรียนรู้ร่วมกับนักเรียนและโรงเรียนกลับไปขยายผลที่บ้านของตัวเอง โดยทําเกษตรอินทรีย์ตามหลักปรัชญาเศรษฐกิจพอเพียง ผสมผสานกับโครงการ 4 5 9 ของ ธ.ก.ส. ซึ่งเป็นคําเปรียบเปรยเกี่ยวกับแนวคิดในการแก้ปัญหารายจ่ายภายในครอบครัว โดยอุดรูรั่วหรือลดรายจ่ายที่ไม่จําเป็นในชีวิตประจําวัน โดยเฉพาะค่าสารเคมีในการทําการเกษตร สามารถพึ่งพาตนเองได้ โดยการบริหารจัดการพื้นที่เล็ก ๆ รอบบ้านของตัวเอง ให้เป็นพื้นที่เพาะปลูกพืชระยะสั้นหรือเลี้ยงสัตว์ และสามารถเดินไปถึงแปลงเกษตรได้ในระยะ 4-5 ก้าวเท่านั้น ซึ่งเชื่อว่าเมื่อทําอย่างต่อเนื่องจะเกิดความยั่งยืนในชุมชนได้ในอนาคต
ขอแสดงความยินดีและชื่นชมกับผู้บริหารโรงเรียนและชุมชนที่ได้ร่วมกันดําเนินโครงการในระยะเริ่มต้นอย่างเต็มกําลังความสามารถ และขอให้นักเรียนทุกคนได้ภาคภูมิใจในสิ่งที่ตนเองทําโดยเฉพาะการสืบสานปณิธานหลักปรัชญาเศรษฐกิจพอเพียงของพระบาทสมเด็จพระปรมินทรมหาภูมิพลอดุลยเดช ที่นํามาสู่ความสําเร็จและส่งผลให้ได้เป็นโรงเรียนต้นแบบในการขยายผล ตลอดจนเป็นแหล่งเรียนรู้แก่โรงเรียนอื่น ๆ ซึ่งต้องยอมรับว่าปัจจัยความสําเร็จครั้งนี้มาจากผู้บริหารโรงเรียนและความร่วมมือของชุมชนอย่างแท้จริง ที่ต้องการพัฒนาลูกหลานให้มีความรู้ทางวิชาการควบคู่กับมีร่างกายที่แข็งแรงจากอาหารที่มีความปลอดภัย ไร้สารพิษ ได้เรียนรู้หลักปรัชญาเศรษฐกิจพอเพียง ทั้งจากนักวิชาการและประสบการณ์ของเกษตรกรในชุมชน ที่จะสามารถนําไปใช้ในการดํารงชีวิตของตนเอง ของครอบครัว และนําสู่ชุมชนเศรษฐกิจพอเพียงที่ยั่งยืนต่อไป
โอกาสนี้ รมช.ศึกษาธิการ ได้ร่วมพิธีรับมอบโครงการทุนอาหารกลางวันอย่างยั่งยืน จาก ธ.ก.ส.ฝ่ายกิจการสาขาภาคเหนือตอนล่าง เพื่อมอบต่อให้กับโรงเรียนบ้านปางส้าน พร้อมเยี่ยมชมฐานเรียนรู้และกิจกรรมต่าง ๆ ของโครงการภายในโรงเรียน อาทิ ธนาคารปุ๋ยหมัก น้ําหมักชีวภาพ บ่อเลี้ยงปลา กบคอนโด การเลี้ยงไก่ไข่ ไก่พื้นเมือง แปลงผักอินทรีย์ โรงเพาะเห็ด เป็นต้น
● ติดตามผลดําเนินงานโรงเรียนต้นแบบ"เน้นทักษะผู้เรียนที่จําเป็นในอนาคต"
ณโรงเรียนบ้านแม่ปะ
เวลา13.30 น.พล.อ.สุรเชษฐ์ ชัยวงศ์ รมช.ศึกษาธิการ และคณะ เยี่ยมชมการจัดการเรียนของโรงเรียนบ้านแม่ปะ ตําบลแม่ปะ ซึ่งเป็นโรงเรียนต้นแบบในการจัดการเรียนการสอนเน้นทักษะผู้เรียนที่จําเป็นในอนาคต โดยมีนางกุหลาบ แกมเงิน ผู้อํานวยการโรงเรียนบ้านแม่ปะ ตลอดจนคณะครู นักเรียน และผู้ปกครอง ให้การต้อนรับและนําเยี่ยมชม
พล.อ.สุรเชษฐ์ ชัยวงศ์ได้เยี่ยมชมกิจกรรมการจัดการเรียนการสอนที่เน้นทักษะผู้เรียนที่จําเป็นในอนาคตในหลายส่วน อาทิ
กิจกรรมจิตศึกษาซึ่งเป็นกระบวนการพัฒนาภายในจากกิจกรรมต่าง ๆ อาทิ กิจกรรมเสริมพลังสงบภายในและผ่อนคลาย, กิจกรรมฝึกสมาธิ, กิจกรรมความเชื่อมโยงให้เห็นคุณค่าของตัวเอง, กิจกรรมบ่มเพาะจิตสํานึกที่ดีงาม, กิจกรรมที่มุ่งบ่มเพาะความรักความเมตตา, กิจกรรมการไหว้ กิจกรรมการกอด เป็นต้น
กิจกรรมการเรียนรู้โดยใช้ปัญหาเป็นฐาน (Problem Based Learning: PBL)เป็นกระบวนการพัฒนาปัญญาภายนอก ด้วยกิจกรรมการเรียนรู้ที่สอดคล้องกับบริบทพื้นที่ และความสนใจของผู้เรียน พร้อม ๆ กับการลงมือปฏิบัติจนเกิดทักษะที่จําเป็นต่ออนาคต
กิจกรรมการสร้างชุมชนการเรียนรู้ทางวิชาชีพ (Professional Learning Community: PLC)เป็นกระบวนการพัฒนาครู เพื่อช่วยยกระดับทักษะของครูแต่ละคน เช่น ทักษะการออกแบบเรียนรู้ ทักษะการสื่อสาร ทักษะ ICT ทักษะการวัดและประเมินผล ตลอดจนทักษะชีวิต โดยเฉพาะทักษะการจัดการความขัดแย้ง ทักษะการจัดการอารมณ์ เป็นต้น ทําให้ครูเห็นคุณค่าของงานครู สร้างอุดมการณ์ของความเป็นครู และก่อให้เกิดการทํางานเป็นทีม
โอกาสนี้ พล.อ.สุรเชษฐ์ ได้กล่าวแสดงความชื่นชมต่อความมุ่งมั่นตั้งใจของผู้อํานวยการโรงเรียน คณะครู และเครือข่ายผู้ปกครอง ที่ทําให้การจัดการศึกษาแก่เด็กและเยาวชนมีความเจริญก้าวหน้าส่งผลให้ผู้เรียนมีพัฒนาการที่ดีตามวัย พร้อมกล่าวฝากให้เด็ก ๆ ทําหน้าที่ของตนอย่างดีที่สุด ตั้งใจศึกษาหาความรู้ เป็นเด็กดีของครอบครัว เชื่อฟังพ่อแม่ผู้ปกครอง ช่วยเหลืองานบ้านกําลังความสามารถ ซึ่งเชื่อว่าเด็กทุกคนจะเติบโตขึ้นเป็นกําลังสําคัญของประเทศชาติได้อย่างแน่นอน
ในส่วนกระทรวงศึกษาธิการ มีความยินดีที่จะให้การสนับสนุนและช่วยเหลือแก้ไขปัญหาต่าง ๆ ของโรงเรียนอย่างเต็มที่ และขณะนี้ได้วางแนวทางการพัฒนาและยกระดับคุณภาพการศึกษาในพื้นที่จังหวัดตากในฐานะที่เป็นจังหวัดนําร่องในการพัฒนาการศึกษาในพื้นที่ชายแดน และเป็นพื้นที่เขตพัฒนาเศรษฐกิจพิเศษ ที่จะต้องบูรณาการการทํางานกับทุกภาคส่วนเพื่อจัดการศึกษาและเรียนรู้อย่างมีคุณภาพ ให้เด็กและเยาวชนทุกคนได้เข้าถึงการศึกษาอย่างทั่วถึงและเท่าเทียม ตลอดจนให้ประชาชนได้รับความรู้และสามารถประกอบอาชีพรองรับการพัฒนาจังหวัดด้านต่าง ๆ สอดคล้องกับการพัฒนาศักยภาพคนทุกช่วงวัยตามแผนการศึกษาแห่งชาติ พ.ศ. 2560-2579 ด้วย
"จังหวัดตากเป็นจังหวัดขนาดกลาง มีประชากรกว่า 5 แสนคน ซึ่งมีความหลากหลายทางชาติพันธุ์ อาทิ ชนเผ่าอาข่า กระเหรี่ยง เย้า ลีซอ จีน มูเซอร์ และชาวเมียนมา กระจายอยู่ตามอําเภอทั้ง 9 อําเภอ
อําเภอฝั่งตะวันออกได้แก่ บ้านตาก สามเงา วังเจ้า เมืองตาก
อําเภอฝั่งตะวันตกได้แก่ แม่ระมาด ท่าสองยาง พบพระ อุ้มผาง แม่สอด
ในปี 2558 จังหวัดตากได้รับการประกาศให้เป็นเขตพัฒนาเศรษฐกิจพิเศษประกอบด้วย14 ตําบล ใน3 อําเภอ คือ อําเภอแม่สอด พบพระ แม่ระมาดโดยมีกรอบยุทธศาสตร์การพัฒนาของเขตเศรษฐกิจพิเศษจังหวัดตากเมืองน่าอยู่ ประตูการค้าชายแดนที่เน้นสร้างเด็กและเยาวชนให้มีการศึกษาและอาชีพอย่างทั่วถึง เหมาะสมกับศักยภาพของพื้นที่ ไม่ว่าจะเป็นการพัฒนาทักษะด้านวิชาชีพและช่างฝีมือ, การท่องเที่ยว บริการและการโรงแรม, ทักษะภาษาไทย อังกฤษ เมียนมา จีน, การค้าชายแดนไทยกับเมียนมา ตลอดจนการอนุรักษ์และป้องกันผลกระทบที่จะเกิดขึ้น"
นายเจริญฤทธิ์ สงวนสัตย์
ผู้ว่าราชการจังหวัดตาก